钦定古今图书集成/理学汇编/学行典/第010卷 > 朱子全书 > 《答程可久》
## 钦定古今图书集成/理学汇编/学行典/第010卷 > 朱子全书 > 《答程可久》

前书所谓“太极不在阴阳之外”者，正与来教所谓“不
倚于阴阳而生阴阳”者合。但某以形而上下者，其实
初不相杂，故曰“在阴阳之中。”吾丈以形而上下者，其
名不可相杂，故曰“不在阴阳之外。”虽所自而言不同，
而初未尝有异也。

又

太极之义，正谓理之极致耳。有是理即有是物，无先
后次序之可言，故曰：“《易》有太极”，则是太极乃在阴阳
之中，而非在阴阳之外也。今以“大中”训之，又以乾坤
未判、大衍未分之时论之，恐未安也。“形而上者谓之
道，形而下者谓之器”，今论太极而曰“其物谓之神”，又
以天地未分，元气合而为一者言之，亦恐未安也。